(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΙΔ΄

Παρασκευή 20 Οκτωβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας της Βουλευτού κ. Ε. Καρακώστα, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 23 Οκτωβρίου 2017, σελ.
3. Συζήτηση επικαίρων ερωτήσεων:
 α) Προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Χωρίς ΕΛΤΑ η Πάτμος λόγω εξουθένωσης της μοναδικής υπαλλήλου», σελ.
 β) Προς τον Υπουργό Ναυτιλίας και Νησιωτικής Πολιτικής:
 i. με θέμα «Η εξέλιξη της υπόθεσης του ακινητοποιημένου πλοίου στο λιμάνι της Παλαιοχώρας Χανίων», σελ.
 ii. με θέμα: «Σιγή ιχθύος για την επιλογή του Προέδρου και Διευθύνοντος Συμβούλου της Ανώνυμης Εταιρείας «Οργανισμός Λιμένων Νομού Ευβοίας»», σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
ΛΥΚΟΥΔΗΣ Σ. , σελ.

Β. Επί των επικαίρων ερωτήσεων:
ΚΕΔΙΚΟΓΛΟΥ Σ. , σελ.
ΚΟΥΡΟΥΜΠΛΗΣ Π. , σελ.
ΚΡΕΜΑΣΤΙΝΟΣ Δ. , σελ.
ΛΟΒΕΡΔΟΣ Α. , σελ.
ΠΑΠΠΑΣ Ν. , σελ.

ΠΑΡΕΜΒΑΣΕΙΣ:
ΛΥΚΟΥΔΗΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΙΔ΄

Παρασκευή 20 Οκτωβρίου 2017

Αθήνα, σήμερα στις 20 Οκτωβρίου 2017, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 23 Οκτωβρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 89/17-10-2017 επίκαιρη ερώτηση του Βουλευτή Αρκαδίας του Συνασπισμού Ριζοσπαστικής Αριστεράς κ. Γεωργίου Παπαηλιού προς τον Υπουργό Παιδείας, Έρευνας και Θρησκευμάτων με θέμα: «Επιλογή διευθυντών των σχολείων δευτεροβάθμιας εκπαίδευσης του Νομού Αρκαδίας».

2. Η με αριθμό 93/17-10-2017 επίκαιρη ερώτηση του Βουλευτή Καρδίτσας της Νέας Δημοκρατίας κ. Κωνσταντίνου Τσιάρα προς τον Υπουργό Εθνικής Άμυνας με θέμα: «Θεσμικό ατόπημα του Υπουργού Εθνικής Άμυνας».

3. Η με αριθμό 75/12-10-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Οικονομικών με θέμα: «Οι οικονομικές απώλειες από το τέλος διανυκτέρευσης».

4. Η με αριθμό 86/16-10-2017 επίκαιρη ερώτηση του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Παιδείας, Έρευνας και Θρησκευμάτων με θέμα: «Μειωμένο κόμιστρο φοιτητών σε μέσα μαζικής μεταφοράς».

5. Η με αριθμό 88/16-10-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Παιδείας, Έρευνας και Θρησκευμάτων με θέμα: «Δυσλειτουργία του Ελληνικού Ανοικτού Πανεπιστημίου (ΕΑΠ)».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 94/17-10-2017 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών με θέμα: «Χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς».

2. Η με αριθμό 77/13-10-2017 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών με θέμα: «Επανένταξη οφειλετών του δημοσίου στη ρύθμιση των εκατό δόσεων».

3. Η με αριθμό 100/17-10-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την κάλυψη κενών σε εκπαιδευτικούς στην πρωτοβάθμια εκπαίδευση.

4. Η με αριθμό 83/16-10-2017 επίκαιρη ερώτηση της Ανεξάρτητης Βουλευτού Β΄ Θεσσαλονίκης κ. Αικατερίνης Μάρκου προς τον Υπουργό Παιδείας, Έρευνας και Θρησκευμάτων με θέμα: «Στον αέρα η διανομή των πανεπιστημιακών συγγραμμάτων».

5. Η με αριθμό 27/5-10-2017 επίκαιρη ερώτηση του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας με θέμα: «Περικοπή των νοσηλίων σε μονάδες εντατικής θεραπείας (ΜΕΘ) ιδιωτικών κλινικών».

6. Η με αριθμό 34/6-10-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας με θέμα: «Καμμία ορατή εξέλιξη για τη δημιουργία θεραπευτικού ογκολογικού τμήματος στη Ρόδο».

7. Η με αριθμό 25/3-10-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τη χρόνια έλλειψη ιατρικού προσωπικού στην παιδοχειρουργική κλινική του Πανεπιστημιακού Γενικού Νοσοκομείου Ηρακλείου (ΠΑΓΝΗ).

8. Η με αριθμό 13/2-10-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών με θέμα: «Εισφορά του νόμου 128/1975».

9. Η με αριθμό 11/2-10-2017 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Παιδείας, Έρευνας και Θρησκευμάτων, σχετικά με την έναρξη των εργασιών αποκατάστασης των σχολικών κτηρίων του Δήμου Λέσβου που έχουν υποστεί ζημιές από τον σεισμό της 12ης Ιουνίου.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την πέμπτη με αριθμό 33/6-10-2017 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ.Δημητρίου Κρεμαστινούπρος τον Υπουργό Ψηφιακής Πολιτικής, Τηλεπικοινωνιών και Ενημέρωσης,με θέμα: «Χωρίς ΕΛΤΑ η Πάτμος λόγω εξουθένωσης της μοναδικής υπαλλήλου».

Κύριε συνάδελφε, ορίστε, έχετε τον λόγο για δύο λεπτά.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, θεωρώ πιο επίκαιρο και από την επίκαιρη ερώτηση να σας συστήσω –και να ακουστεί- λόγω της πολιτικής σχέσεώς σας με τον Πρωθυπουργό, πολύ συγκρατημένη αισιοδοξία για ό,τι έγινε με τις συνομιλίες στην Αμερική. Αυτό το λέω, γιατί εγώ ήμουν αυτήκοος μάρτυρας της συνάντησης Ανδρέα Παπανδρέου - Κλίντον, με απέναντί μου τον Αντιπρόεδρο Γκορ. Απέναντι από τον Ανδρέα Παπανδρέου τον Πρόεδρο Κλίντον και απέναντι από τον Κάρολο Παπούλια τον Υπουργό Εξωτερικών Κρίστοφερ.

Τότε, λοιπόν, στο γεύμα, ο Ανδρέας Παπανδρέου επέκρινε την αμερικανική πολιτική όσον αφορά τη Γιουγκοσλαβία και ζήτησε να μην αναγνωριστούν τα Σκόπια με το όνομα «Μακεδονία».

Πράγματι, ο Πρόεδρος Κλίντον τήρησε τον λόγο του, αλλά ο επόμενος Πρόεδρος αναγνώρισε τα Σκόπια με το όνομα «Μακεδονία» και αμέσως, την επομένη, άλλες εκατόν είκοσι χώρες αναγνώρισαν τα Σκόπια. Αυτό έγινε γιατί οι μεγάλες δυνάμεις –και δεν εννοώ μόνο την Αμερική αλλά και τη Ρωσία, καθώς είδατε το πρόβλημα στις σχέσεις Ερντογά - Πούτιν- κανονίζουν τις σχέσεις τους με τους μικρότερους με βάση τα δικά τους συμφέροντα αποκλειστικά.

Γι’ αυτό, λοιπόν, θεωρώ σημαντικό -ιστορικά τουλάχιστον- να καταθέσω αυτή την εμπειρία μου προς την Εθνική Αντιπροσωπεία και βεβαίως προς εσάς.

Μετά απ’ αυτό, θα αναφερθώ στην επίκαιρη ερώτηση, η οποία βεβαίως έχει μεγάλο ενδιαφέρον αναφορικά με την Πάτμο, γιατί δεν λειτουργεί το Ταχυδρομείο, καθώς οι εποχικοί υπάλληλοι δεν είναι αρκετοί το καλοκαίρι, αλλά είναι γενικότερο το πρόβλημα για όλα τα νησιά του Αιγαίου. Δηλαδή, οι εποχικοί υπάλληλοι προσλαμβάνονται νωρίτερα και όταν έρθει το καλοκαίρι, έχει τελειώσει κατά κάποιον τρόπο η θητεία τους και οι ίδιοι οι υπάλληλοι πηγαίνουν σε ξενοδοχειακές επιχειρήσεις. Επομένως δεν υπάρχουν υπάλληλοι!

Οπότε, λοιπόν, πρέπει για τα νησιά να προβλεφθεί η σύμβαση των εποχικών να καλύπτει, αν μη τι άλλο, τουλάχιστον την καλοκαιρινή περίοδο. Όλο τον χρόνο, φυσικά, αλλά ειδικά την καλοκαιρινή.

Υπό αυτή, λοιπόν, την έννοια κάνω αυτή την επίκαιρη ερώτηση σήμερα και παρακαλώ να δείτε το θέμα από αυτή την οπτική γωνία.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Κύριε Κρεμαστινέ, θέλω να καλωσορίσω την κατάθεση της δικής σας εμπειρίας και να πω ότι είναι θετικό και οι παλαιότεροι κοινοβουλευτικοί, όταν το κάνουν με ψυχραιμία και χωρίς έπαρση, τέτοιες εμπειρίες να τις καταθέτουν και να ακούγονται ξανά και ξανά.

Βεβαίως συγκρατημένη. Συγκρατημένη μεν, αισιοδοξία δε.

Τα θετικά τα καταγράφουμε, τα περιμένουμε και βήμα-βήμα κρίνουμε την πάρα πολύ θετική επίσκεψη του Πρωθυπουργού στις Ηνωμένες Πολιτείες.

Προσέξτε, όμως. Δεν θα πέσουμε και στην άλλη παγίδα. Διότι, εάν ένας τηλεθεατής παρακολουθούσε -σκεφτόμουν, καθώς δεχόμουν την ενημέρωσή μου για τα ελληνικά μέσα ενημέρωσης, όπως επιστρέφαμε- ένα συγκεκριμένο κανάλι και δεν είχε αλλάξει να παρακολουθήσει ένα άλλο κανάλι, θα νόμιζε ότι δεν υπάρχει επίσκεψη του Πρωθυπουργού στις Ηνωμένες Πολιτείες, αλλά ότι η χώρα βρίσκεται σε ύφεση και με επιδημία χολέρας!

Δυστυχώς υπάρχουν τέτοιου τύπου φαινόμενα και εδώ πέρα νομίζω ότι θα πρέπει το σύνολο του πολιτικού κόσμου αυτά να τα αποδοκιμάσει, χωρίς να θέλουμε σε κανέναν να πούμε πώς θα κάνει τη δουλειά του. Όμως, νομίζω ότι άπαντες στη δημόσια σφαίρα υπόκεινται σε κριτική.

Χαίρομαι για την ερώτησή σας, κύριε Κρεμαστινέ, και επιτρέψτε μου να πω ότι τα ΕΛΤΑ είναι ο φορέας της παροχής καθολικής υπηρεσίας, δηλαδή υποχρεούνται να διασφαλίζουν σε κάθε πολίτη αυτής της χώρας -και στον πολίτη των Δωδεκανήσων και των απομακρυσμένων νησιών- τις επαρκείς καθολικές υπηρεσίες. Εδώ νομίζω ότι είναι ένα μάθημα, το οποίο το σύνολο του πολιτικού κόσμου και όλες οι πτέρυγες, ανεξαρτήτως του τι πιστεύουν για την οικονομία, πρέπει να έχουν, ότι πρέπει να υπάρχει ισχυρή δημόσια εγγύηση και παρέμβαση για να συγκροτούνται τα μεγάλα δίκτυα και να βρίσκονται σε επάρκεια, ειδικά τα δίκτυα τα οποία είναι πάρα πολύ κρίσιμα για τη συνοχή της χώρας, όπως είναι το δίκτυο των ταχυδρομείων. Με αυτή την έννοια νομίζω ότι η στήριξη των ΕΛΤΑ για μας είναι ζήτημα εθνικής σημασίας.

Θα ήθελα να πω ότι τον Απρίλιο που μας πέρασε υπεγράφη η σύμβαση της καθολικής υπηρεσίας με τα ΕΛΤΑ, που αφορά διάστημα έξι ετών -δυστυχώς δεν είχε υπογραφεί- και ρυθμίζει όλες τις λεπτομέρειες βάσει των οποίων η καθολική υπηρεσία θα παρέχεται από τα ΕΛΤΑ.

Αναφορικά με τη στελέχωση: είναι σαφές ότι η στελέχωση αποτελεί υψηλή προτεραιότητα και αντιμετωπίζεται με βάση τις επιχειρησιακές ανάγκες αλλά και τις δυνατότητες, τις οποίες βεβαίως τις προτεραιοποιεί -πρέπει να σας πω, κύριε Κρεμαστινέ- η διοίκηση της εταιρείας, διότι η εταιρεία έχει και διοίκηση και διευθύνοντα και πρόεδρο και βάζει μπροστά τις προτεραιότητές της.

Το χρέος της πολιτείας είναι να διασφαλίζει ότι τα ΕΛΤΑ μπορούν να κάνουν τη δουλειά τους και σε αυτό το επίπεδο νομίζω ότι παρεμβαίνουμε συστηματικά και αποτελεσματικά μέχρι στιγμής, διότι τα ΕΛΤΑ πρέπει να σας πω ότι βρίσκονταν σε μια δεινή οικονομική κατάσταση και με τις δικές μας παρεμβάσεις αλλά και με τη συνεργασία και των εργαζομένων και της διοίκησης νομίζω ότι μπορούν να την ξεπεράσουν. Ο αριθμός των υπαλλήλων υπόκεινται στους δημοσιονομικούς περιορισμούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αν μου επιτρέπετε, τριάντα δευτερόλεπτα, κύριε Πρόεδρε και ολοκληρώνω.

Πρέπει να σας πω ότι από το 2006 μέχρι σήμερα, έχουν γίνει μόνο τριάντα έξι προσλήψεις τακτικού προσωπικού. Στον Νομό Δωδεκανήσου έχουν συσταθεί έντεκα ταχυδρομικά πρακτορεία. Το συγκεκριμένο πρακτορείο στελεχώνεται με τέσσερις θέσεις εργασίας, στο οποίο υπηρετούν σήμερα δύο υπάλληλοι τακτικό προσωπικό και ένας με σύμβαση έργου παροχής υπηρεσιών και υπάρχει και άλλος ένας υπάλληλος, ο οποίος αυτή τη στιγμή δεν εκτελεί τα καθήκοντα του, διότι έχει εκλεγεί στην τοπική αυτοδιοίκηση.

Υπάρχουν πολλά προβλήματα, βεβαίως. Πρέπει να σας πω ότι τα προβλήματα καλύφθηκαν για τη σεζόν στην οποία υπάρχουν αυξημένες ανάγκες, με δεκατέσσερις αποσπάσεις προσωπικού από άλλες υπηρεσιακές λειτουργίες.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Κρεμαστινέ, έχετε τον λόγο για τρία λεπτά.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Χαίρομαι για τη συγκρατημένη αισιοδοξία, αλλά εγώ μίλησα για πολύ-πολύ συγκρατημένη αισιοδοξία. Διότι από ό,τι ξέρετε και ιστορικά, εκτός από τις σχέσεις Ερντογάν-Πούτιν που είπα, ήταν ο Μόσκοβος που θα απελευθέρωνε την Ελλάδα και ζούσαμε χρόνια, αιώνες αυτή την ιστορία. Έτσι είναι, δυστυχώς, η ζωή και η ιστορία!

Όμως επειδή αναφερθήκατε στα μέσα ενημέρωσης -και γι’ αυτό πρέπει να προσέξει η ΕΡΤ, ιδιαιτέρως να είναι πραγματική ΕΡΤ και να μην είναι ανταγωνιστική των άλλων μέσων ενημέρωσης- εκείνο το οποίο θα ήθελα να τονίσω ιδιαιτέρως, είναι ότι εγώ, ως Υπουργός Υγείας –και θα σας το επιβεβαιώσει ο κ. Κουρουμπλής που είναι δίπλα σας, ο οποίος τότε ήταν Γενικός Γραμματέας Πρόνοιας-, αντιμετώπισα επιδημία χολέρας -παραλίγο να πέσει η Κυβέρνηση- ανύπαρκτης όμως. Τα μέσα ενημέρωσης είχαν γεμίσει χολέρα όλη τη χώρα! Ο Αρχηγός της Αξιωματικής Αντιπολίτευσης ζητούσε την παραίτησή μου και εγώ φώναζα «Δεν υπάρχει χολέρα!» Δεν είναι κάτι καινούργιο για τον τόπο, αυτό που λέτε. Το έχουμε ζήσει.

Άρα, λοιπόν, εκείνο στο οποίο πρέπει να καταλήξουμε …

**ΠΡΟΕΔΡΕΥΩΝ (Σπυρίδων Λυκούδης):** Δηλαδή τώρα δεν υπάρχει, κύριε Υπουργέ;

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Άλλο είναι το δονάκιο της χολέρας, που κάνει την επιδημία, και άλλο η χολέρα που βρίσκεται στα διάφορα -εάν θέλετε- ακάθαρτα γενικώς. Εκεί μπορεί να γίνει κριτική στην Κυβέρνηση, γιατί δεν καθαρίζονται οι χώροι, διότι, άμα δεν καθαρίζονται, υπάρχει εκεί, αλλά επιδημία χολέρας που να ξεσπάσει και να δημιουργήσει θανάτους και νεκρούς, νομίζω ότι με τα στοιχεία αυτά που έχουμε σήμερα, δεν μπορεί να τεκμηριωθεί. Άλλο το ένα άλλο το άλλο.

Έρχομαι τώρα, όμως, στην ερώτησή μου αυτή καθαυτή, κύριε Υπουργέ. Θα σας παρακαλέσω και το λέω συνέχεια αυτό -το λέω και για τον χώρο της υγείας που είναι πιο κοντά σε εμένα- να μην ακούτε τις υπηρεσίες και τους αριθμούς. Το πρόβλημα είναι ότι προσλαμβάνονται εποχικοί για μία περίοδο και την κρίσιμη περίοδο δεν υπάρχουν να προσληφθούν. Πρέπει, δηλαδή, να το αντιμετωπίσετε με αυτόν τον τρόπο και με αυτή τη σκέψη, όχι πόσοι διορίστηκαν, πόσοι έφυγαν κ.λπ., διότι το πρόβλημα είναι υπαρκτό και πρέπει να αντιμετωπιστεί.

Για την Πάτμο δεν το συζητώ -ήταν το έναυσμα για να υποβάλω την ερώτηση- ότι πρέπει να λειτουργήσει οπωσδήποτε η υπηρεσία στην Πάτμο, αλλά είναι γενικότερο πρόβλημα των νησιών του Αιγαίου και πιθανόν και του Ιονίου.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Χαίρομαι που ακούω ότι έχει ξανασυμβεί αυτό που βιώνουμε τώρα. Δεν ξέρω, επειδή ομολογώ ότι δεν είμαι επαΐων στα ζητήματα της υγείας, αν και εσείς είχατε αγγίξει τίποτα «ευαίσθητα» συμφέροντα, τα οποία έχουν και την ικανότητα να εφεύρουν επιδημίες, εάν θιγούν, όπως έχει κάνει η παρούσα ηγεσία του Υπουργείου Υγείας.

Όμως, εν πάση περιπτώσει, νομίζω, κύριε Κρεμαστινέ, ότι ο κόσμος έχει βγάλει τα συμπεράσματά του και καλό είναι να υπάρχουν και ψύχραιμες φωνές μέσα σε αυτή την Αίθουσα, για να αντιλαμβάνεται κανείς την πραγματική διάσταση των πραγμάτων όχι μόνο από την πλευρά της Κυβέρνησης αλλά και από την πλευρά της Αντιπολίτευσης.

Όπως είπα και πριν, τα ΕΛΤΑ είναι φορέας παροχής καθολικής υπηρεσίας και έχουν την υποχρέωση στους χρήστες ταχυδρομικών υπηρεσιών, ανεξάρτητα από το σημείο της ελληνικής επικράτειας στο οποίο βρίσκονται, να παρέχουν διαρκώς σε προσιτές τιμές τις υπηρεσίες τους. Έχει ήδη σχεδιαστεί, κύριε Κρεμαστινέ, πρόγραμμα άμεσης δράσης, το λεγόμενο «action plan», το οποίο περιλαμβάνει δράσεις και ενέργειες ανασυγκρότησης για τη βελτίωση των επιχειρησιακών λειτουργιών των Ελληνικών Ταχυδρομείων.

Ολοκληρώθηκε πρόσφατα η αυτοματοποίηση εκατόν ογδόντα τεσσάρων καταστημάτων στην περιφέρεια, σε νησιωτικές και απομακρυσμένες περιοχές, ενώ είναι σε εξέλιξη η αυτοματοποίηση θυρίδων συναλλαγής με μονάδες διανομής και ταχυδρομικά πρακτορεία σε όλη την Ελλάδα.

Πρέπει να σας πω, όπως ανέφερα και στην πρωτολογία μου, ότι οι δαπάνες μειώθηκαν κατά 21 εκατομμύρια ευρώ για το 2016 και μειωμένα θα είναι και το 2017. Γίνεται, δηλαδή, μία προσπάθεια εξοικονόμησης πόρων και προσπαθούμε και τις υπηρεσίες να τις διασφαλίσουμε μέσα σε αυτές τις δύσκολες συνθήκες.

Μου δίνετε την ευκαιρία να σας πω ότι τα ΕΛΤΑ ήταν σε μία οικονομική κατάσταση, όπου είχαν μηνιαία ζημιά γύρω στα 5 εκατομμύρια ευρώ. Αντιλαμβάνεσθε ότι αυτό το πράγμα δεν θα ήταν βιώσιμο για πολύ και εδώ θα ήθελα να υπογραμμίσω ότι υπήρξαν γενναίες αποφάσεις από όλες τις πλευρές. Νομίζω ότι αυτό είναι κάτι το οποίο θα πρέπει να το σημειώσουμε.

Έχει ήδη ληφθεί η απαραίτητη νομοθετική πρωτοβουλία, ώστε να προχωρήσει η αποζημίωση των ΕΛΤΑ για την καθολική υπηρεσία και βεβαίως έχει προχωρήσει και η είσπραξη των οφειλών από τους άλλους φορείς του δημοσίου. Οι οφειλές αυτές είναι γύρω στα 48 εκατομμύρια και έχουν εισπραχθεί περί τα 15 εκατομμύρια, δηλαδή το 1/3 των οφειλών. Μόνο από τη Γενική Γραμματεία Ενημέρωσης τον Ιούνιο είχαμε περίπου 7εκατομμύρια ευρώ. Ήδη την εβδομάδα που μας πέρασε, ολοκληρώθηκε και ο διαγωνισμός της Εθνικής Επιτροπής Τηλεπικοινωνιών και Ταχυδρομείων για τον προσδιορισμό του ποσού της καθολικής υπηρεσίας και ήδη εμείς έχουμε ξεκινήσει τις πολύπλοκες ενέργειες που απαιτούνται για τη δημιουργία του Ταμείου Αντιστάθμισης, ώστε τα ΕΛΤΑ να αποζημιωθούν πολύ γρήγορα για τα επόμενα έτη από το 2000 και μετά.

 Νομίζω ότι και τα προβλήματα τα οποία εσείς αναφέρατε, η διοίκηση, μέσα στο πλαίσιο της συνολικής στήριξης της οποίας απολαμβάνουν τα ΕΛΤΑ από την πολιτική ηγεσία, θα πρέπει να εγκύψει και να τα δει, καθώς επίσης κι αν υπάρχουν οι δυνατότητες και πώς να ικανοποιήσει τις ανάγκες των πολιτών.

Σε κάθε περίπτωση θα ήθελα να κρατήσετε ότι για εμάς τα ΕΛΤΑ είναι μια ανεκτίμητη περιουσία, μια περιουσία η οποία έχει το βασικό πλεονέκτημα της ανάπτυξης ενός μεγάλου δικτύου, το οποίο μπορεί να προσφέρει πάρα πολύ σημαντικές υπηρεσίες και με την ανάπτυξη των νέων τεχνολογιών θα έλεγα τι αυτές πολλαπλασιάζονται.

Κλείνοντας, θα ήθελα να πω ότι είναι ένας οργανισμός, ο οποίος πρέπει να απολαμβάνει της στήριξης όλων των κομμάτων της Βουλής. Είναι αναντικατάστατος, είναι απαραίτητος και συμβάλλει καθοριστικά στη συνοχή της χώρας.

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, η Βουλευτής Β΄ Πειραιώς Ευαγγελία Καρακώστα ζητεί άδεια ολιγοήμερης απουσίας στο εξωτερικό από 27 Οκτωβρίου έως 6 Νοεμβρίου 2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Θα συζητηθεί τώρα η δεύτερη με αριθμό 74/12-10-2017 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Ναυτιλίας και Νησιωτικής Πολιτικής, με θέμα: «Η εξέλιξη της υπόθεσης του ακινητοποιημένου πλοίου στο λιμάνι της Παλαιοχώρας Χανίων».

Στην επίκαιρη ερώτηση θα απαντήσει ο Υπουργός κ. Κουρουμπλής.

Κύριε συνάδελφε, έχετε τον λόγο για δύο λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Δεν μπορώ να αντέξω στην πρόκληση και να μην κάνω ένα σχόλιο στη συζήτηση περί Ηνωμένων Πολιτειών, που προηγήθηκε ανάμεσα στον κ. Παππά και στον κ. Κρεμαστινό.

Θέλω να πω στον κύριο Υπουργό ότι και το ζήτημα του μικροβίου της χολέρας είναι υπαρκτό και το ζήτημα της ύφεσης στα χρόνια ‘15 και ‘16 κατά τα στοιχεία της ΕΛΣΤΑΤ είναι υπαρκτό και το δεδομένο της ανάπτυξης 0,7% κοντά στο 1% το 2014 που έριξαν την κυβέρνηση είναι ένα δεδομένο κι όλα αυτά είναι μια πραγματικότητα.

Πραγματικότητα, όμως, δεν είναι αυτά τα οποία ακούσαμε σε ό,τι αφορά ένα συγκεκριμένο εξοπλιστικό πρόγραμμα, για το οποίο είχαμε ρωτήσει, ο κ. Θεοχαρόπουλος, στη Βουλή τον κ. Καμμένο πόσο κοστίζει. Δεν είχαμε πει «όχι» ή «ναι». Είχαμε ρωτήσει το κόστος. Είχε απαντήσει πως δεν μπορεί να το προσδιορίσει. Μετά απαντώντας στον γραπτό κοινοβουλευτικό έλεγχο, είχε μιλήσει για 2 δισεκατομμύρια. Τώρα μάθαμε την τιμή από τον Πρόεδρο των Ηνωμένων Πολιτειών και από τον αρμόδιο Έλληνα Υπουργό ακούσαμε ότι πρόκειται για 1.1 δισεκατομμύριο κόστος προγράμματος και τα υπόλοιπα είναι αντισταθμιστικά μέτρα, όταν, κύριε Πρόεδρε, απαγορεύονται τα αντισταθμιστικά. Ενσωματώθηκε το 2011 ευρωπαϊκή οδηγία, που για λόγους προστασίας του ανταγωνισμού απαγορεύει τα αντισταθμιστικά. Προβλέφθηκε -και μάλιστα τότε με τροπολογία- τι θα γίνει έως το τέλος του 2014 για τα προγράμματα που έρρεαν. Ψέμα πάνω στο ψέμα αλλά ενόχληση από την αναπαραγωγή της πραγματικότητας.

Τώρα όσον αφορά το θέμα μας, κύριε Πρόεδρε, κύριε Υπουργέ, έχει κατατεθεί και από την PMG και από τον ΙΟΒΕ, το ακλόνητο δεδομένο ότι στην Ελλάδα γενικώς η λαθρεμπορία καλπάζει. Μάλιστα κατά τον ΙΟΒΕ η λαθρεμπορία τσιγάρων έχει ξεπεράσει τον εαυτό της κατά 30% τον τελευταίο καιρό. Έχουμε εξήντα χιλιάδες οικογένειες, που απασχολούνται στην παραγωγή, στη μεταποίηση και στο λιανεμπόριο των σιγαρέτων που χάνουν, έχουμε και το ελληνικό δημόσιο να χάνει εκατοντάδες εκατομμύρια. Μάλιστα σύμφωνα με στοιχεία του ιδίου του δημοσίου, πρόσφατα, προ μηνός, το λαθρεμπόριο σιγαρέτων παράγει ζημία για το δημόσιο μεγαλύτερη και από το λαθρεμπόριο πετρελαίου. Έχουμε αυτά τα συγκλονιστικά δεδομένα και από την άλλη πλευρά έχουμε μια συγκεκριμένη υπόθεση, που αποκαλύπτει αδράνειες αδράνειες συνολικά του κρατικού μηχανισμού.

Μη νομίζετε, κύριε Υπουργέ, ότι αυτά τα λέμε μεταξύ μας. Επειδή το λαθρεμπόριο και των σιγαρέτων είναι διεθνές πρόβλημα, μας παρακολουθούν. Δεν υπάρχει θέμα, όταν εντοπίζεται μια ανεπάρκεια μιας αρχής. Αυτό είναι μέσα στο πρόγραμμα και αφορά τους πάντες. Υπάρχει θέμα, όμως, όταν εντοπίζεται μια αδράνεια και απροθυμία και αμηχανία των αρχών της χώρας και των πολιτικών αρχών της χώρας, να δούνε τι ακριβώς έχει συμβεί.

Εγώ σας κάνω ένα πολύ συγκεκριμένο ερώτημα: Έντεκα μήνες μετά τον εντοπισμό του συγκεκριμένου πλοίου με τα λαθραία τσιγάρα, το οποίο είναι ακινητοποιημένο στην Παλαιοχώρα Χανίων, πρώτον, γιατί δεν έχει κληθεί η εταιρεία να δώσει εξηγήσεις; Έχει αποκαλυφθεί από τα στοιχεία που έχετε δώσει και εσείς αλλά και το Υπουργείο Οικονομικών -στοιχεία των τελωνειακών αρχών, όχι δικά σας- ότι η συγκεκριμένη υπόθεση αφορά μία συγκεκριμένη παραγωγό εταιρεία. Γιατί δεν την καλέσατε να δώσει εξηγήσεις;

Δεύτερον, πώς εσείς αποτολμήσατε σε συνέντευξή σας σε ραδιοφωνικό σταθμό να αποκλείσετε την περίπτωση λαθρεμπορίας, όταν όλες οι υπηρεσίες μιλούν για ύποπτη περίπτωση λαθρεμπορίας;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής** **Πολιτικής):** Κύριε Πρόεδρε, πίστευα ότι ο κ. Λοβέρδος, ένας έμπειρος πολιτικός και καθηγητής πανεπιστημίου, θα ερχόταν σήμερα εδώ, για να αναγνωρίσει μία προσπάθεια που κάνει το Υπουργείο Ναυτιλίας τους τελευταίους μήνες, η οποία δεν έχει ξαναγίνει στη δίωξη όλων των παρανομιών στη θάλασσα, είτε αφορούν λαθρεμπόριο τσιγάρων, είτε αφορούν λαθρεμπόριο πετρελαιοειδών, είτε αφορούν παράνομες ναυλώσεις στο Αιγαίο που για χρόνια το πάρτι αυτό συνεχιζόταν και κανείς δεν μίλαγε. Φαίνεται ότι όλα αυτά τα φαινόμενα έχουν επισυμβεί κατά την περίοδο που ο ΣΥΡΙΖΑ είναι στην Κυβέρνηση. Να το ακούσουμε και αυτό και να το δεχτούμε.

Κύριε Λοβέρδο, απευθύνεστε στον Υπουργό Ναυτιλίας. Δεν ξέρω τι να πω. Να σας πω ότι δεν έχετε διαβάσει αυτό που σας απάντησα στις 7 Ιουλίου; Θεωρώ ότι δεν πρέπει να έχει συμβεί κάτι τέτοιο. Το Υπουργείο Ναυτιλίας πείτε μου τι έχει παραλείψει το οποίο έπρεπε να το έχει κάνει.

Αν το Υπουργείο Ναυτιλίας, κύριε Λοβέρδο, δεν έδειχνε ιδιαίτερη σπουδή, θα μπορούσε το πλοίο αυτό να είχε φύγει, διότι σκοπίμως έρχεστε εδώ και λέτε πράγματα τα οποία δεν έπρεπε να λέτε και δεν σας τιμούν, γιατί είστε καθηγητής πανεπιστημίου.

Το πλοίο συνελήφθη σε διεθνή ύδατα. Δεν ξέρετε τι σημαίνει η σύλληψη ενός πλοίου σε διεθνή ύδατα; Το πλοίο έμεινε ακυβέρνητο στα διεθνή ύδατα. Το ξέρετε αυτό. Ρυμουλκήθηκε από άλλο ξένο πλοίο. Το Λιμενικό, λοιπόν, το παρέλαβε και το έφερε στην Παλαιοχώρα. Εκεί το έχουμε κρατήσει και δεν επιτρέψαμε με κανέναν τρόπο να φύγει, όσα επιχειρήματα κι αν χρησιμοποιήθηκαν από την πλευρά των ιδιοκτητών. Κατέβηκε το φορτίο, ελέγχθηκε το φορτίο, ελέγχθηκε το πλοίο αν έχει μέσα ναρκωτικά και όπλα, παρεπέμφθη η υπόθεση στο τελωνείο, πήγε το τελωνείο, σφράγισε το φορτίο, έγιναν όλα νομότυπα, ρωτήθηκαν η Ουκρανική Πρεσβεία και η Ουκρανική Κυβέρνηση, διαμέσου του Υπουργείου Εξωτερικών, αν αυτά τα έγγραφα που φέρει είναι σωστά, διότι το πλοίο ήταν αλιευτικό και ξαφνικά βρέθηκε να είναι εμπορικό. Ήλθαν τα σχετικά έγγραφα ότι μετατράπηκε στην Ουκρανία από αλιευτικό σε εμπορικό. Έχουμε, λοιπόν, όλη αυτήν την αλληλογραφία, όλα αυτά τα έγγραφα. Ζητήσαμε την παρέμβαση του εισαγγελέα.

Σήμερα, λοιπόν, η υπόθεση είναι σε δύο αρχές, στην Εισαγγελία Χανίων και στην Εισαγγελία Πειραιώς. Αφού κάνατε τον κόπο να μου κάνετε αυτήν την ερώτηση, γιατί δεν πήγατε στον εισαγγελέα Πειραιώς να τον ρωτήσετε εσείς, που είστε και έγκριτος νομικός, γιατί καθυστερεί και φορτώνετε την ευθύνη σε μας; Δηλαδή θα πάρω απόφαση εγώ τώρα; Θα υπερβώ την εισαγγελική αρχή, κύριε Λοβέρδο; Σοβαρά μιλάμε; Το λέω αυτό, για να είμαστε κοντά στην πραγματικότητα και να μη λέμε ό,τι θέλουμε. Αν θέλουμε να έχουμε μια επιθετική λογική απέναντι σε κάποιους ανθρώπους, να το κάνουμε, αλλά αυτό είναι άλλο πράγμα.

Εσείς, όμως, δικαιολογείστε να ρωτάτε τι κάνει το Υπουργείο Ναυτιλίας, όταν αυτήν τη στιγμή η υπόθεση είναι στα χέρια της εισαγγελικής αρχής από τον Μάρτιο; Υποδείξτε μου, λοιπόν, πώς θα υπερβώ την εισαγγελική αρχή κι εγώ θα το κάνω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Επί της γενικής τοποθέτησης του κ. Κουρουμπλή, λέει ότι το Υπουργείο του για το θέμα επιδεικνύει την αρμόζουσα ένταση ελέγχων. Εγώ να το δεχτώ. Πρέπει, όμως και ο ίδιος να δεχτεί το αδιάσειστο στατιστικό στοιχείο ότι παρότι κάνει αυτά που κάνει, το λαθρεμπόριο στην Ελλάδα στα σιγαρέτα αυξάνεται. Και γενικώς το λαθρεμπόριο αυξάνεται. Δεν μπορεί να κάνω παραπάνω από αυτά που μπορώ και η εγκληματικότητα στο συγκεκριμένο πεδίο να αυξάνεται. Κάτι δεν κάνω καλά.

Επί του ειδικού θέματος, εγώ σας ρώτησα γιατί έντεκα μήνες η εταιρεία δεν έχει κληθεί να δώσει εξηγήσεις. Γιατί; Επί επτά μήνες σας έλεγα τον Ιούνιο, επί έντεκα σας λέω τώρα. Δεν απαντάτε. Δεύτερον, σας ρώτησα γιατί αποκλείσατε με συνέντευξή σας τη λαθρεμπορία, όταν ακόμα και οι υπηρεσίες του Λιμενικού μιλούν για πλοίο με ύποπτη όψη και ύποπτο εμπόρευμα.

Έρχομαι τώρα στο περιεχόμενο της απάντησής σας. Λέτε: «Μα, τι να κάνω εγώ»; Καταθέτω, αφού το θέλετε έτσι, την απάντηση που μου έδωσε για δεύτερη φορά και πάρα πολύ σύντομα ο Υπουργός Δικαιοσύνης. Μου είχε απαντήσει την πρώτη φορά τον Αύγουστο ή τον Ιούλιο –δεν θυμάμαι αυτήν τη στιγμή- λέγοντάς μου ότι έχει σχηματιστεί ποινική δικογραφία. Ο κ. Κουρουμπλής έλεγε ότι δεν υπάρχει λαθρεμπορία. Τον ρωτάω τώρα πού βρίσκεται αυτή η ποινική δικογραφία και μου λέει ότι γίνεται προκαταρκτική εξέταση με εντολή του εισαγγελέα Πειραιώς από το Λιμενικό Σώμα, του οποίου προΐσταται ο παρών Υπουργός. Καταθέτω την απάντηση.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ρωτάω πάλι: Σας λέει η τελωνειακή αρχή και οι λιμενικές αρχές το επαναλαμβάνουν, σύμφωνα με έγγραφο το οποίο έχει κατατεθεί στη Βουλή από την αρμόδια Υφυπουργό την οποία είχα ερωτήσει γραπτώς, ότι το πλοίο έχει ύποπτη όψη, είναι χύμα το εμπόρευμα και το ίδιο το πλοίο προκαλεί υποψίες.

Δεύτερον, σας λέει ότι υπάρχει ένας εισαγωγέας στο Λίβανο που αρνείται ότι έχει σχέση με το εμπόρευμα. Άρα, εδώ οι υποψίες γίνονται βεβαιότητα για σκαστή λαθρεμπορία που πρέπει να ερευνηθεί.

Τρίτον, κανένας δεν αναζητά το συγκεκριμένο εμπόρευμα. Κανένας! Είναι χαμένο, γιατί κανείς δεν θέλει να δείξει ενδιαφέρον για κάτι που είναι λαθραίο. Και ενώ όλα αυτά τα λένε οι τελωνειακές αρχές και τα επαναλαμβάνει ο κ. Κουρουμπλής απαντώντας σε εμένα γραπτώς αυτήν την ερώτησή του την οποία επικαλέστηκε –την έχω και μπροστά μου-, απαντάει η υπηρεσία του με βάση τις απαντήσεις της τελωνειακής αρχής. Η όλη ιστορία έντεκα μήνες μετά –και αυτό είναι που μας εκθέτει και διεθνώς αλλά και στα μάτια των Ελλήνων πολιτών- έχει φτάσει σε ένα σημείο όπου η παραγωγός εταιρεία που είναι ελληνική, δεν έχει κληθεί ακόμη. Και το λέω για τρίτη φορά προκαλώντας τον κύριο Υπουργό να πάρει μια θέση πάνω σε αυτό και να απαντήσει: Γιατί αποκλείσατε εσείς ο ίδιος τη λαθρεμπορία, ενώ οι υπηρεσίες λένε το αντίθετο;

Πιέζεστε από την Κυβέρνηση, κύριε Κουρουμπλή; Ποιο λόγο θα είχατε εσείς προσωπικά; Πιέζεστε από την Κυβέρνηση; Έχετε πάρει εντολή; Η καθυστέρησή σας είναι αντιστρόφως ανάλογη με τη διασύνδεση που έχετε εδώ οι ίδιοι ομολογήσει με συγκεκριμένο επιχειρηματία. Εδώ να δώσουμε τον λόγο της καθυστέρησης, στη σχέση αυτή; Για να μπορέσουμε δηλαδή και εμείς να εξηγήσουμε την επί έντεκα μήνες καθυστέρηση στη σχέση που έχετε ομολογήσει εδώ οι ίδιοι, όταν έχετε πει αυτά που έχετε πει για συγκεκριμένη τροπολογία που φέρατε, ενώ εκκρεμούσε απόφαση δικαστηρίου; Και θέλετε να θυμηθώ τις συνεντεύξεις του συγκεκριμένου επιχειρηματία, που ο κύριος Πρωθυπουργός ο Έλληνας του θυμίζει τον Πρόεδρο Πούτιν -ίσως τώρα του θυμίζει και τον Πρόεδρο Τραμπ-, που έχει πει να τον στηρίξουμε, γιατί σε αυτόν ανήκει το μέλλον της Ελλάδας; Αυτή είναι η εξήγηση που πρέπει να δώσω; Εγώ λέω να μην τη δώσω. Να ακούσω εσάς. Πείτε μου, όμως, εσείς, που είστε ο πολιτικός προϊστάμενος των λιμενικών αρχών: Γιατί επί έντεκα μήνες δεν ζητήσατε από μια εταιρεία να δώσει εξηγήσεις;

Τίποτα άλλο δεν σας ρωτάω, κύριε Υπουργέ. Εάν μου το πείτε αυτό, εγώ έχω καλυφθεί.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Λοβέρδο.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, εγώ δεν ήθελα να πάει η συζήτηση σε αυτό το επίπεδο που επιχείρησε ο κ. Λοβέρδος.

Κατ’ αρχάς, κύριε Λοβέρδο, εγώ στην πολιτική μου διαδρομή δεν υπήρξα υιοθετημένος κανενός.

Τον κύριο αυτόν στον οποίο αναφέρεστε, στη ζωή μου τον συνάντησα δύο φορές σε ποντιακές εκδηλώσεις. Δεν είχα καμμία άλλη σχέση. Άλλοι ήταν στον γάμο του παιδιού του. Λοιπόν, μην αναφέρεστε σε μένα γι’ αυτά τα ζητήματα.

**ΑΝΔΡΕΑΣ ΛΟΒΕΡΔΟΣ:** Δεν αναφέρθηκα σε σας. Είπα αν κάποιος σας πιέζει.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Εγώ σας άκουσα με προσοχή. Δεν χρειάζεται να με διακόπτετε. Κάντε λίγη υπομονή.

Από κει και πέρα, τα τσιγάρα στα οποία αναφέρεστε, σε ό,τι αφορά τη συγκεκριμένη εταιρεία, έχουν εξαχθεί νομίμως από το Μαυροβούνιο. Δεν ξέρουμε αν αυτά τα τσιγάρα που έχει μέσα το πλοίο τα πήρε από το Μαυροβούνιο ή με ποιον τρόπο. Αλλά από τη συγκεκριμένη εταιρεία έχουν εξαχθεί νομίμως. Δεν φαίνεται να έχει εμπλοκή η εταιρεία αυτή σε αυτήν την υπόθεση του πλοίου. Πώς θα καλέσω, λοιπόν, αυτήν τη στιγμή; Και κάτι άλλο: Εγώ θα καλέσω; Να καλέσει ο εισαγγελέας.

Γιατί δεν πάτε εσείς, κύριε Λοβέρδο στον εισαγγελέα –αφού τα ξέρετε καλύτερα κι από μένα τα νομικά ζητήματα- να του πείτε να καλέσει όποιες εταιρείες εμπλέκονται;

Λέτε πράγματα τα οποία δεν πρέπει να λέτε και δεν δικαιολογείστε να τα λέτε ειδικά εσείς, γιατί είστε ένας έγκριτος νομικός. Δεν θα πω κάτι περισσότερο και σας στενοχωρήσω.

Θα πω κάτι άλλο, όμως, κύριε Λοβέρδο. Εγώ καταθέτω αυτές τις μέρες μια τροπολογία, που αφορά όλα αυτά τα «σλεπάκια», που κάνουν τις πετρελεύσεις, σχετικά με το όριο της ηλικίας τους. Επίσης, δεν θα επιτρέπω την πετρέλευση, όπως γινόταν όλα αυτά τα χρόνια -και το ξέρατε καλά- σε σημεία όπου δεν υπάρχει στίγμα από το AIS.

Κατέθεσα μια αίτηση στην Εισαγγελία του Αρείου Πάγου και σας ζητώ -και εσάς προσωπικά καθώς είστε χρόνια Βουλευτής- να έρθετε μαζί μου την άλλη βδομάδα, όπως και όποιος άλλος συνάδελφος αγωνιά για το θέμα του λαθρεμπορίου. Εάν, λοιπόν, πραγματικά το πιστεύετε αυτό που λέτε –γιατί δεν φοβάμαι κανέναν, κύριε Λοβέρδο και εγώ δεν κάνω ερωτήσεις απλώς για να λέω ότι έκανα ερωτήσεις, όπως ακούω να λένε κάποιοι λαλίστατοι συνάδελφοι της Αντιπολίτευσης ότι έκανα δύο, τρεις ερωτήσεις για το λαθρεμπόριο- ελάτε να πάμε μαζί. Εγώ το ζήτησα από όλα τα κόμματα, κύριε Λοβέρδο. Έστειλα επιστολή και στο δικό σας κόμμα, γιατί ο πολιτικός κόσμος χρεώνεται πράγματα πολλές φορές αδίκως, να πάμε όλοι μαζί και να ζητήσουμε επανεξέταση όλων των αθωωτικών αποφάσεων περί λαθρεμπορίου. Κι εκεί θα καταλάβει ο ελληνικός λαός ποιοι στηρίζουν έμμεσα ή άμεσα αυτήν την κατάσταση και ποιοι είναι αποφασισμένοι να συγκρουστούν με αυτήν την κατάσταση.

Σας ζητώ, λοιπόν, να πάμε να ζητήσουμε από την κ. Δημητρίου να αρχίσει τη διαδικασία και να τις συνδέσει –γιατί θα μου πείτε ότι έχουν παραγραφεί πολλές από αυτές τις υποθέσεις- με εγκληματικές πράξεις και με ξέπλυμα βρώμικου χρήματος. Εάν το τολμήσουμε αυτό, τότε είμαι βέβαιος ότι πραγματικά θα κάνουμε μια πολύ μεγάλη, γενναία, αποφασιστική ρήξη με όλο αυτό το σύστημα. Αν δεν το κάνουμε, θα είμαστε υπόλογοι απέναντι στον ελληνικό λαό.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε Υπουργέ.

Ακολουθεί η τέταρτη με αριθμό 43/9-10-2017 επίκαιρη ερώτηση πρώτου κύκλου του Βουλευτή Εύβοιας της Νέας Δημοκρατίας κ. Σίμου Κεδίκογλου προς τον Υπουργό Ναυτιλίας και Νησιωτικής Πολιτικής,με θέμα: «Σιγή ιχθύος για την επιλογή του Προέδρου και Διευθύνοντος Συμβούλου της Ανώνυμης Εταιρείας «Οργανισμός Λιμένων Νομού Ευβοίας»».

Ορίστε, κύριε Κεδίκογλου, έχετε τον λόγο για την πρωτολογία σας.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, χαίρομαι που εμφανιστήκατε μετά τις αλλεπάλληλες ερωτήσεις…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ελάτε τώρα. Εντάξει! Στερνή μου γνώση να σε είχα πρώτα!

**ΣΙΜΟΣ ΚΕΔΙΚΟΓΛΟΥ:** Είναι μήνες που περιμένω απάντηση.

Θέλω, όμως, να σας πω ότι λυπάμαι, γιατί περίμενα όλους αυτούς τους μήνες να έχετε αντιληφθεί το κόστος που φορτώνεστε…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Μια φορά ήρθες στη Βουλή και ήρθα…

**ΣΙΜΟΣ ΚΕΔΙΚΟΓΛΟΥ:** Επί μήνες κατέθετα γραπτές ερωτήσεις, στις οποίες δεν υπήρξε απάντηση.

Κύριε Υπουργέ, ας δούμε την ουσία της υπόθεσης του διαβόητου διευθύνοντος συμβούλου του Οργανισμού Λιμένων Ευβοίας.

Έγινε μια διαγωνιστική διαδικασία. Αποκλείστηκαν αυτοί που δεν είχαν μεταπτυχιακό και μετά αποκαλύφθηκε ότι ο επιλεγείς διευθύνων δεν είχε μεταπτυχιακό, ενώ η επιτροπή έλεγε ότι είχε μεταπτυχιακό. Μετά αυτός ζητάει και τα ρέστα. Λέει ότι φταίει η επιτροπή.

Αλλά θα τα δούμε αναλυτικά:

Γίνεται η διαγωνιστική διαδικασία, όπως ορίζει ο ν.3429/2005. Ήταν υποχρεωτικό να γίνει διαγωνιστική διαδικασία. Γίνεται προκήρυξη, στην οποία προκήρυξη αναφέρεται ότι θα συνεκτιμηθούν μεταπτυχιακοί τίτλοι σπουδών. Βγαίνει η απόφαση, στο Φύλλο της Εφημερίδας της Κυβερνήσεως, που λέει ότι μετά από αυτή τη διαγωνιστική διαδικασία επελέγη ο κ. Παπανδρέου, ο εκλεκτός σας.

Εδώ «αρχίζουν τα όργανα», γιατί στο σκεπτικό της απόφασης της επιτροπής αποκλείονται ένας, δύο, τρεις, τέσσερις, να σας πω και τα ονόματα: Αργυρίου, Δεληβοριάς, Καλαθέρης, Καρατζούδης, Κιοσίδου, δεν χρειάζεται μάλλον να τα πω όλα. Αποκλείονται δεκαέξι άνθρωποι. Σε όλους λέει ότι δεν προκύπτει ότι ο υποψήφιος διαθέτει μεταπτυχιακό τίτλο σπουδών. Μάλιστα, σε έναν λέει ότι ο υποψήφιος δεν διαθέτει συναφείς με τις απαιτήσεις της πρόσκλησης μεταπτυχιακές σπουδές. Οπότε, αποκλείονται δεκαέξι άτομα, μένουν οκτώ και προτάσσεται ο εκλεκτός σας. Το σκεπτικό της επιτροπής αναφέρει για τον κ. Παπανδρέου ότι είναι κάτοχος μεταπτυχιακού τίτλου σπουδών τραπεζικής χρηματοοικονομικής του Ανοικτού Πανεπιστημίου Κύπρου. Αυτό είναι η απόφαση της επιτροπής.

Φυσικά, επειδή «ουδέν κρυπτόν υπό τον ήλιον», αποκαλύπτεται ότι ο κ. Παπανδρέου δεν έχει μεταπτυχιακό τίτλο. Εδώ αρχίζουν τα γέλια, γιατί ο κ. Παπανδρέου ζητάει τα ρέστα. Λέει ότι δεν έκανε τίποτα, κατηγορεί την επιτροπή ότι φταίει και στο πλευρό του –να καταθέσω το σκεπτικό της επιτροπής- και τα δημοσιεύματα, στα οποία ο μεν κ. Παπανδρέου λέει ότι αυτός δεν φταίει, αλλά φταίει η επιτροπή, και βέβαια τα δημοσιεύματα για τη στήριξη των τοπικών στελεχών του ΣΥΡΙΖΑ.

(Στο σημείο αυτό ο Βουλευτής κ. Σίμος Κεδίκογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει, μάλιστα, και επιστολή του προς εσάς, από ό,τι πληροφορούμαι, που σας λέει ότι το πρόβλημα έχει προκύψει από την απόφαση της επιτροπής.

Επιπλέον στην επιστολή του, από ό,τι μαθαίνω, επικαλείται και μεταπτυχιακές σπουδές στο Πανεπιστήμιο του Κεντάκι (Kentucky) και, μάλιστα, γραμμένο ως Kentacky, δηλαδή το γράφει με «a». Άμα κάνει μεταπτυχιακά στα αγγλικά και δεν ξέρει πώς γράφεται το Κεντάκι, μου κάνει εντύπωση!

Όμως, είναι σοβαρά τα πράγματα, κύριε Υπουργέ. Όταν κατηγορεί την επιτροπή, υπάρχουν συνέπειες. Γιατί η επιτροπή βάζει τη διαδικασία της αξιολόγησης σε ένα επικουρικό προσόν, το οποίο ανήγαγε σε μείζον, ένα προσόν το οποίο αποδεδειγμένα στερείται ο επιλεχθείς.

Σύμφωνα με το άρθρο 28 του ν.4305 η επιτροπή όφειλε να προβεί σε αυτεπάγγελτο έλεγχο της γνησιότητας των δικαιολογητικών και εν γένει να μεριμνά για τη συνδρομή ή μη των νομίμων προϋποθέσεων που έχει υποβάλει ο υποψήφιος. Επίσης, κατά το άρθρο 259 του Ποινικού Κώδικα, υπάλληλος που με πρόθεση παραβαίνει τα καθήκοντα της υπηρεσίας του με σκοπό να προσπορίσει στον εαυτό του ή σε άλλον παράνομο όφελος ή για να βλάψει το κράτος ή κάποιον άλλον τιμωρείται με φυλάκιση δύο ετών, αν αυτή η πράξη δεν τιμωρείται με άλλη ποινική διάταξη. Είναι σοβαρά τα πράγματα. Είναι σοβαρές οι κατηγορίες του διευθύνοντος συμβούλου εναντίον της επιτροπής. Έρχεστε σε μια ακόμα πιο δύσκολη θέση, γιατί ο Εκπρόσωπος Τύπου του Υπουργείου σας έχει ανακοινώσει από το καλοκαίρι ότι του έχει ζητηθεί η παραίτηση. Καταθέτω το CD.

(Στο σημείο αυτό ο Βουλευτής κ. Σίμος Κεδίκογλου καταθέτει για τα Πρακτικά το προαναφερθέν CD, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούστε, όμως, και τον Εκπρόσωπο του Υπουργείου σας...

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Μεταφέρετε μια υποκλοπή στο Κοινοβούλιο!

**ΣΙΜΟΣ ΚΕΔΙΚΟΓΛΟΥ:** Όχι, δεν είναι υποκλοπή. Αφήνει μήνυμα. Σε δημοσιογράφο είναι.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, μεταφέρει μια υποκλοπή στο Κοινοβούλιο; Είναι ντροπή!

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, για να μη δημιουργήσουμε εντάσεις...

**ΣΙΜΟΣ ΚΕΔΙΚΟΓΛΟΥ:** Στο ραδιόφωνο έχει παίξει, κύριε Κουρουμπλή. Από τον ραδιοφωνικό σταθμό το έχω.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν είναι στο ραδιόφωνο. Είναι υποκλοπή! Δεν έπρεπε να το κάνετε εσείς που ήσασταν και Υπουργός Τύπου!

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, μου επιτρέπετε να διευθύνω εγώ τη συζήτηση;

**ΣΙΜΟΣ ΚΕΔΙΚΟΓΛΟΥ:** Κύριε Κουρουμπλή, η υπόθεση...

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, έχετε πεντέμισι λεπτά. Έχετε φύγει τελείως από τον χρόνο. Σας παρακαλώ! Έχετε δευτερολογία.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός** **Ναυτιλίας και Νησιωτικής Πολιτικής):** Κύριε Πρόεδρε, περίμενα από τον κ. Κεδίκογλου να έχει ένα μέτρο στον λόγο του.

Κύριε Κεδίκογλου, τις προκάτοχες διοικήσεις τις είχατε διορίσει με διαγωνισμό; Ρωτάω, για να ξέρει ο ελληνικός λαός πώς κυβερνούσατε. Τις διορίσατε ως κοτζαμπάσηδες. Αυτό κάνατε.

Ο προκάτοχός μου, ο κ. Δρίτσας, με την ευαισθησία που έχει στα ζητήματα διαφάνειας και δημοκρατίας, έκανε μια υπέρβαση και προκήρυξε διαγωνισμό. Έγινε διαγωνισμός, υπεβλήθησαν τα δικαιολογητικά, όπως προβλέπει ο ν.3429 και συνεκροτήθη η επιτροπή. Η επιτροπή κατέληξε σε τρία άτομα, εκ των οποίων ο Υπουργός επιλέγει το ένα.

Το συγκεκριμένο, λοιπόν, πρόσωπο, το οποίο εγκαλείται, είχε όλα τα τυπικά προσόντα που προβλέπει ο νόμος. Τι προβλέπει ο νόμος; Προβλέπει πτυχίο ανώτατης σχολής, ημεδαπής ή αλλοδαπής -υπάρχει- και πενταετή εμπειρία. Υπάρχει εμπειρία είκοσι δύο χρόνων.

Τι άλλο έλεγε ότι συνεκτιμάται; Οι μεταπτυχιακές σπουδές. Όχι τίτλος μεταπτυχιακός. Το λέει ρητά η προκήρυξη. Υπάρχουν σπουδές στο Πανεπιστήμιο της Κύπρου και στο ΤΕΙ Αθηνών.

Ως εκ τούτου, τέθηκε το θέμα από πλευράς σας ότι εδώ υπάρχει πρόβλημα. Έγιναν καταγγελίες από διάφορους πολίτες, από όσους είχαν δικαίωμα. Η υπόθεση πήγε στην Επιθεωρήτρια Δημόσιας Διοίκησης, η οποία -σας καταθέτω, κύριε Πρόεδρε, στη Βουλή το πόρισμα για τα Πρακτικά- καταλήγει ότι δεν υπάρχει κανένα νομικό πρόβλημα για τον διορισμό του συγκεκριμένου ανθρώπου, διορισμός, ο οποίος για πρώτη φορά -τονίζω ξανά, για πρώτη φορά!- κύριε Κεδίκογλου, έγινε με τέτοια διαδικασία και δεν έγινε απευθείας διορισμός, όπως γινόταν όλα τα προηγούμενα χρόνια.

Αυτή είναι η αλήθεια και αυτή είναι η πραγματικότητα!

(Στο σημείο αυτό ο Υπουργός κ. Παναγιώτης Κουρουμπλής καταθέτει για τα Πρακτικά το προαναφερθέν πόρισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Κύριε Κεδίκογλου, έχετε τον λόγο για τη δευτερολογία σας για τρία λεπτά.

**ΣΙΜΟΣ ΚΕΔΙΚΟΓΛΟΥ:** Θα έλεγα ότι η απάντηση είναι για γέλια, αλλά δυστυχώς στην Εύβοια κλαίμε με αυτά που γίνονται.

Κύριε Υπουργέ, αποκλείστηκαν δεκαέξι άνθρωποι από τη διαγωνιστική διαδικασία γιατί δεν είχαν μεταπτυχιακό τίτλο σπουδών; Αποκλείστηκαν. Ορίστηκε ο εκλεκτός σας και στο σκεπτικό της επιτροπής αναφέρει ότι κατέχει μεταπτυχιακό τίτλο σπουδών; Έγινε και αυτό.

Εν τω μεταξύ, αυτά που είπατε για το παρελθόν, όταν δημιουργήθηκε ο οργανισμός, δεν ήταν ΔΕΚΟ. Με το που έγινε ΔΕΚΟ, περιλαμβάνεται στις διατάξεις του νόμου και έπρεπε να γίνει η διαγωνιστική διαδικασία. Δεν ήταν από την καλή σας την καρδιά. Δεν κάνατε υπέρβαση ακολουθώντας τον νόμο. Φτάσαμε στο σημείο να λέτε ότι είναι δημοκρατική υπέρβαση όταν ακολουθείτε τον νόμο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός** **Ναυτιλίας και Νησιωτικής Πολιτικής):** Δεν έχετε διαβάσει. Να έρχεστε πιο διαβασμένος στη Βουλή.

**ΣΙΜΟΣ ΚΕΔΙΚΟΓΛΟΥ:** Λοιπόν, ακούστε τι κάνει ο εκλεκτός σας. Ο εκλεκτός σας σπάει συμβάσεις για να κάνει απευθείας αναθέσεις, προσλαμβάνει γαμπρούς Υπουργών, γιούς γενικών γραμματέων, εξυπηρετεί.

Θα καταθέσω στα Πρακτικά τις απευθείας αναθέσεις που κάνει.

Πήγε να το κάνει και με τους δικηγόρους, αλλά επειδή με τον Δικηγορικό Σύλλογο Χαλκίδας τα βρήκε σκούρα, ορίστε η απόφαση που ορίζει απευθείας ανάθεση σε δικηγόρο, ορίστε η απόφαση που το ανακαλεί αφού «έφαγε ξύλο» από τους δικηγόρους της Χαλκίδας. Μεταφορικά «έφαγε ξύλο».

Το χειρότερο, όμως, κύριε Υπουργέ, είναι ότι προπηλακίζει, απειλεί με απόλυση τους εργαζόμενους. Και αυτό δεν το λέω εγώ. Ορίστε τα δημοσιεύματα, αλλά πάνω από όλα ορίστε η ανακοίνωση της ομοσπονδίας των εργαζομένων στα λιμάνια που τον καταγγέλλει. Θα καταθέσω για τα Πρακτικά τα σχετικά έγγραφα.

Αυτός είναι ο εκλεκτός σας! Αυτός είναι ο άνθρωπος που υπερασπίζεστε! Αυτός είναι ο άνθρωπος που τοποθετήσατε παράτυπα και αυτός είναι ο άνθρωπος που θα σας πάει στα δικαστήρια, γιατί ήδη υπάρχουν προσφυγές στη δικαιοσύνη.

Εάν δεν ευθύνεται ο κύριος διευθύνων, ευθύνεται ο Γενικός Γραμματέας του Υπουργείου σας. Οπότε διαλέξτε ποιον θα παραιτήσετε. Εκτός αν έχετε εσείς την ευθιξία να παραιτηθείτε ο ίδιος.

(Στο σημείο αυτό ο Βουλευτής κ. Σίμος Κεδίκογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο Υπουργός Ναυτιλίας και Νησιωτικής Πολιτική κ. Παναγιώτης Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Πέφτεις σε λάθη. Και δεν έπρεπε εσύ προσωπικά να κάνεις τέτοια λάθη. Τέλος πάντων.

Κύριε Πρόεδρε, ο αγαπητός κύριος συνάδελφος, τον οποίο και εκτιμώ και αγαπώ και το ξέρει, σήμερα έκανε ένα ατόπημα. Έφερε στο Κοινοβούλιο μία τηλεφωνική επικοινωνία, που δεν ήταν σε ζωντανή εκπομπή, του συνεργάτη μου με έναν δημοσιογράφο. Και θα πρέπει να υπάρξουν και οι απαραίτητες ενέργειες από πλευράς Ραδιοτηλεοπτικού Συμβουλίου. Είναι λάθος να γίνεται αυτό και στον βωμό της αντιπολίτευσης να επιστρατεύονται τέτοιες μέθοδοι που υπονομεύουν τη δημοκρατία.

Τώρα, αν ο συγκεκριμένος πρόεδρος, αγαπητέ κύριε Κεδίκογλου, προβαίνει σε τέτοιες ενέργειες, μπορείτε να τον στείλετε στον εισαγγελέα. Γιατί δεν το κάνετε; Αντί να έρχεστε εδώ και να λέτε «κάνει αυτό», «κάνει εκείνο», «κάνει παρανομίες», στείλτε τον στον εισαγγελέα. Εγώ σας προτρέπω. Εμένα δεν με ενδιαφέρει ο συγκεκριμένος άνθρωπος. Εμένα με ενδιαφέρει να πάει το λιμάνι καλά, να πάει ο οργανισμός καλά, να βοηθήσουμε όσο μπορούμε να αναπτυχθεί η περιοχή. Από εκεί και πέρα, αν προβαίνει σε τέτοια πράγματα, δεν έχει καμμία κάλυψη δική μου. Να τον στείλετε στον εισαγγελέα.

Τώρα, από πλευράς διαδικασίας, ξέρετε πάρα πολύ καλά ότι είστε εκτεθειμένοι. Για κανέναν πρόεδρο οργανισμού λιμένων δεν κάνατε διαγωνισμό για να τοποθετηθεί. Όλους τους τοποθετούσατε ως ημετέρους και το ξέρετε πάρα πολύ καλά.

Τώρα έγινε αυτή η διαδικασία. Σας κατέθεσα το πόρισμα της επιθεωρήτριας δημόσιας διοίκησης. Είπατε κάτι, το οποίο εγώ πιστεύω ότι το αναφέρατε στον ειρμό του λόγου. Δεν πιστεύω ότι το είπατε συνειδητά. Είπατε ότι έγραψε στην αίτησή του ότι έχει τίτλο σπουδών μεταπτυχιακό. Δεν υπάρχει. Στο κείμενο της αίτησης γράφει «σπουδές μεταπτυχιακής». Είναι άλλο πράγμα να λες σπουδές κι άλλο πράγμα είναι ο τίτλος.

**ΣΙΜΟΣ ΚΕΔΙΚΟΓΛΟΥ:** Το σκεπτικό της επιτροπής…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Όχι, όχι.

**ΣΙΜΟΣ ΚΕΔΙΚΟΓΛΟΥ:** Η επιτροπή στην απόφασή της λέει ότι έχει μεταπτυχιακό τίτλο σπουδών.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Όχι, δεν το λέει. Άκουσέ με λίγο.

**ΣΙΜΟΣ ΚΕΔΙΚΟΓΛΟΥ:** Μα, το κατέθεσα. Θα τρελαθούμε εδώ πέρα!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Θες να με ακούσεις τώρα;

**ΣΙΜΟΣ ΚΕΔΙΚΟΓΛΟΥ:** Κύριε Πρόεδρε, το κατέθεσα στα Πρακτικά. Παρακαλώ να αναγνωστεί.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν υπάρχει πουθενά.

**ΣΙΜΟΣ ΚΕΔΙΚΟΓΛΟΥ:** Παρακαλώ να αναγνωστεί. Δεν μπορείτε να κάνετε το άσπρο μαύρο έτσι.

**ΠΡΟΕΔΡΕΥΩΝ (Σπυρίδων Λυκούδης):** Κύριε Κεδίκογλου, βοηθήστε να τελειώσει η ερώτηση με καλό τρόπο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Κεδίκογλου, αν διαβάσετε την έρευνα που έκανε η επιθεωρήτρια, θα διαπιστώσετε ότι βρίσκεστε εις πλάνην οικτράν ως προς αυτό το θέμα. Εκτίθεστε χωρίς λόγο. Διαβάστε το και επαναφέρετε την ερώτησή σας, εάν στην αίτησή του λέει ότι έχει τίτλο σπουδών.

**ΣΙΜΟΣ ΚΕΔΙΚΟΓΛΟΥ:** Μα, δεν είπα στην αίτηση. Είπα ότι η απόφαση της επιτροπής λέει ότι έχει τίτλο σπουδών.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Όταν λέμε κάτι εδώ, θα λέμε σοβαρά πράγματα.

**ΣΙΜΟΣ ΚΕΔΙΚΟΓΛΟΥ:** Κύριε Υπουργέ, μη διαστρεβλώνετε αυτά που είπα. Είπα ότι η απόφαση της επιτροπής λέει πως έχει μεταπτυχιακό τίτλο σπουδών.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Αφήστε την απόφαση της επιτροπής. Σας λέω τι κατέθεσε ο συγκεκριμένος άνθρωπος.

**ΣΙΜΟΣ ΚΕΔΙΚΟΓΛΟΥ:** Άρα φταίει η επιτροπή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ο συγκεκριμένος άνθρωπος, λοιπόν, κατέθεσε μία αίτηση που λέει ότι «εγώ έχω σπουδές, όχι τίτλο σπουδών».

**ΣΙΜΟΣ ΚΕΔΙΚΟΓΛΟΥ:** Για την απόφαση της επιτροπής μιλάμε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ως εκ τούτου, δεν υπάρχει τέτοιο θέμα. Γι’ αυτό και το πόρισμα της επιθεωρήτριας είναι καταπέλτης. Πάρτε το, διαβάστε το και από εκεί και πέρα κάντε οποιαδήποτε ενέργεια κρίνετε ότι πρέπει να κάνετε.

**ΣΙΜΟΣ ΚΕΔΙΚΟΓΛΟΥ:** Η απόφαση της επιτροπής….

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, να επανέλθετε με την ίδια ερώτηση.

**ΣΙΜΟΣ ΚΕΔΙΚΟΓΛΟΥ:** Κύριε Πρόεδρε, παρακαλώ τον λόγο επί προσωπικού.

**ΠΡΟΕΔΡΕΥΩΝ (Σπυρίδων Λυκούδης):** Μισό λεπτό να επανέλθουμε. Ο κύριος Υπουργός σας λέει ότι αν υπάρχει διαφωνία επ’ αυτού του θέματος που μπορείτε να την αποδείξετε, δεν έχετε κανέναν λόγο να μην την επανακαταθέσετε την ερώτηση.

**ΣΙΜΟΣ ΚΕΔΙΚΟΓΛΟΥ:** Σας λέω πρώτα απ’ όλα να αναγνωστεί η απόφαση την οποία κατέθεσα.

Ζητώ, όμως, τον λόγο επί προσωπικού, επειδή με εγκάλεσε ο Υπουργός για το ηχητικό ντοκουμέντο. Τον ενημερώνω ότι παίζει συνέχεια στα ραδιόφωνα της Χαλκίδας τους τελευταίους μήνες.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν ήταν ζωντανή η επικοινωνία.

**ΣΙΜΟΣ ΚΕΔΙΚΟΓΛΟΥ:** Και αντί να μου πείτε γιατί ο εκπρόσωπος Τύπου σάς λέει ότι ζητήσατε την παραίτηση και την κάνατε γαργάρα…

**ΠΡΟΕΔΡΕΥΩΝ (Σπυρίδων Λυκούδης):** Δεν είναι προσωπικό αυτό, κύριε συνάδελφε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Είναι υποκλοπή. Και ο Πρόεδρος, του οποίου η ευαισθησία στα δημοκρατικά ζητήματα είναι γνωστή, έπρεπε να σας ανακαλέσει στην τάξη.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, κατ’ αρχάς δεν είστε στο μικρόφωνο και, δυστυχώς, δεν ακούγεστε.

**ΣΙΜΟΣ ΚΕΔΙΚΟΓΛΟΥ:** Κύριε Υπουργέ, σας κάνουν ό,τι θέλουν.

**ΠΡΟΕΔΡΕΥΩΝ (Σπυρίδων Λυκούδης):** Κύριε Κεδίκογλου, ευχαριστώ πολύ.

Κυρίες και κύριοι συνάδελφοι, η τρίτη με αριθμό 87/16-10-2017 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδηπρος τον Υπουργό Μεταναστευτικής Πολιτικής με θέμα: «Αυξανόμενες προσφυγικές ροές», δεν θα συζητηθεί λόγω απουσίας του αρμόδιου Υπουργού, του κ. Μουζάλα, στο εξωτερικό.

Η πρώτη με αριθμό 92/17-10-2017 επίκαιρη ερώτηση πρώτου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλαπρος τον ΥπουργόΠεριβάλλοντος και Ενέργειας,με θέμα: «Θα δοθεί επιτέλους λύση στο θέμα της «ΑΜΙΑΝΤΙΤ»;», δεν θα συζητηθεί λόγω κωλύματος του Αναπληρωτή Υπουργού Περιβάλλοντος και Ενέργειας κ. Σωκράτη Φάμελλου, ο οποίος έχει προσκληθεί από το Πανεπιστήμιο Πατρών για να μιλήσει στο 5ο Πανελλήνιο Συνέδριο «Πράσινης Χημείας».

Η έκτη με αριθμό 9/2-10-2017 επίκαιρη ερώτηση πρώτου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Οικονομίας και Ανάπτυξης με θέμα: «Απειλή λουκέτου για χιλιάδες αρτοποιεία», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αλεξάνδρου Χαρίτση, λόγω ανειλημμένων υποχρεώσεων.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 11.02΄ λύεται η συνεδρίαση για την προσεχή Δευτέρα 23 Οκτωβρίου 2017 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**